text: Sådan stopper du indbrudstyven
  18 oktober 2012 kl. 12.14
  Syd- og Sønderjyllands Politi retter nu en ny appel til borgerne for at få taget indbrudstyve på fersk gerning.
  Politiinspektør Lars Bræmhøj, Syd- og Sønderjyllands Politi, oplyser, at politiet får et stigende antal anmeldelser om indbrud i beboelser.
  - Denne udvikling vil vi med borgernes hjælp meget gerne have vendt. Derfor har vi brug for din hjælp, siger han. 
  Syd- og Sønderjyllands Politi vil gerne have borgerne som medspiller i kampen mod indbrudstyve. Borgerne er de lokale øjne og ører, som ved, når de oplever noget, der er unormalt i deres kvarterer.
  Det kan være en varebil, der cirkulerer i kvarteret om formiddagen eller at man møder en person med en tung sportstaske, som normalt ikke ses i kvarteret.
  Ser man noget, der virker mistænkeligt, skal man ringe til politiet.
  
  Advarselstegn
  Mistænkelig adfærd er karakteriseret ved:
  Unormal trafik til og fra en ejendom eller sommerhus
  Skiftende personkreds i sommerhuset i løbet af lejeperioden
  Vare- og kassevogne kører til og fra ejendommen 
  Trafik til og fra huset om natten
  Personer og biler på en rasteplads, i skovområder og lignende.
  I de kommende måneder står mange fritids- og sommerhuse tomme. Det giver gode muligheder for indbrudstyve og omrejsende kriminelle til at begå indbrud.
  Politiet appellerer også til, at personer på campingpladser, udlejningsbureauer, postbude, renovationsarbejdere og alle andre, der færdes i områderne, om at holde ekstra godt øje.
  Kontakt til politiet:
  Politiet har døgnåbent, så ser du noget mistænkeligt, skal du kontakte politiet på telefon 1-1-4.
  I hastende tilfælde, hvis tyven for eksempel stadig er i huset, skal du ringe på telefon 1-1-2.
  